Elizabeth II av Storbritannia

Elizabeth II (født Elizabeth Alexandra Mary; 1926–2022) var fra 1952 til sin død i 2022 regjerende dronning av Storbritannia, Canada, Australia, New Zealand og elleve land som ble uavhengige etter tiltredelsen; Antigua og Barbuda, Bahamas, Belize, Grenada, Jamaica, Papua Ny-Guinea, Saint Kitts og Nevis, Saint Lucia, Saint Vincent og Grenadinene, Salomonøyene og Tuvalu. Dronningen var symbolsk overhode for Samveldet av nasjoner. 

Elizabeth II ble dronning da faren, kong Georg VI, døde av lungekreft den 6. februar 1952. På dette tidspunktet befant hun og ektemannen Philip seg i Kenya. Kroningen fant sted den 2. juni 1953 i Westminster Abbey.

Dronning Elizabeth II giftet seg i 1947 med prins Philip (d. 2021), som tilhørte huset Schleswig-Holstein-Sonderburg-Glücksburg.

Dronning Elizabeth II døde 8. september 2022, i en alder av 96 år. Hun hadde da vært monark i over 70 år som er det lengste noen britisk monark har regjert. Hennes sønn Charles overtok straks som konge av Storbritannia.

Oppvekst 
Elizabeth ble født den 21. april 1926 i Mayfair i London. Faren var prins Albert, hertug av York (senere kong Georg VI), nest-eldste sønn av kong Georg V og dronning Mary. Moren var hertuginnen av York (født lady Elizabeth Bowes-Lyon), datter av Claude Bowes-Lyon, 14. jarl av Strathmore og Kinghorne. 

Hun nedstammet fra fyrstehuset Sachsen-Coburg-Gotha.

Den unge prinsesse Elizabeth ble ikke sendt til vanlig skole, men fikk privat hjemmeundervisning sammen med søsteren Margaret. Den første læreren hennes var Marion Crawford (1909–1988). C.H.K. Marten, professor ved Eton College, var historielærer. Hun lærte seg fransk av belgiske og franske guvernanter. Prinsessen ble undervist i religion av erkebiskopen av Canterbury.

Elizabeth var 13 år da andre verdenskrig brøt ut. Prinsessen og den kongelige familie ble evakuert til slottet Windsor. Det forelå visse planer om å  evakuere henne til Nord-Amerika eller Canada, men den kongelige familien vegret seg mot dette. I 1940 fremstod hun for første gang på radio i BBC.

 
I 1945 begynte hun i Auxiliary Territorial Service, en kvinnelig del av den britiske armé. Hun var inntil 2015 det eneste kvinnelige medlem i det britiske kongehus som hadde tjenestegjort i hæren. Elizabeth var for det meste bilsjåfør og ble utdannet til bilmekaniker i forsvaret.

Tronarving 
Da faren ble kong Georg VI i 1936 etter at broren Edvard VIIIs abdiserte, ble hun først i den britiske tronfølgen.

Prinsesse Elizabeth foretok sin første offisielle utenlandsreise i 1947. Den gikk til Sør-Afrika der hun og faren besøkte blant annet Cape Town og Taffelberget. Statsminister Jan Smuts var vert for besøket.

Elizabeth hadde møtt sin tilkommende mann prins Philip i 1934 og 1937 ved slektssamlinger i Danmark. Begge nedstammer fra Christian IX av Danmark og er samtidig også etterkommere etter dronning Viktoria. I 1939, da Elizabeth var 13 år, traff hun Philip i England. Hun ble forelsket, og de begynte å brevveksle.

Elizabeth forlovet seg med løytnant Philip Mountbatten den 9. juli 1947 og giftet seg den 20. november samme år. Philip hadde avsagt seg tittelen prins av Hellas og Danmark og tok familienavnet Mountbatten etter sin mor Alice, som var søster av Louis Mountbatten og kronprinsesse Louise av Sverige. I samband med bryllupet fikk Philip tittelen Hans Kongelige Høyhet, Hertug av Edinburgh av sin svigerfar. Han ble britisk prins i 1957. Etter bryllupet bosatte de seg i Clarence House i London. 

Fra 1946 til 1953 var Philip stasjonert på Malta, da en britisk besittelse, mens han tjenestegjorde i flåten. Hans onkel lord Mountbatten hadde kjøpt Villa Gwardamangia i landsbyen Gwardamanġia i 1929. Elizabeth bodde der fra 1949 til 1951 da hun besøkte sin make.

Den 14. november 1948 fødte Elizabeth deres første barn, Charles.

Dronning 

Den 6. februar 1952 døde Elizabeths far, kong Georg VI. Elizabeth og Philip befant seg i Kenya, som da var en britisk koloni. Prinsesse Elizabeth ble utropt til dronning Elizabeth II, og ble kronet den 2. juni 1953 i Westminster Abbey. Kroningsseremonien var den første i Storbritannia som ble fjernsynsoverført. Farens kroning i 1937 var bare blitt filmet for filmavisen.

Ved uavhengigheten forble den britiske monarken Pakistans statsoverhode representert ved en generalguvernør som var fungerende statsoverhode. Elizabeth var Pakistans monark fra 1952 til 1956 da Pakistan ble republikk.

Som Canadas dronning åpnet hun De olympiske sommerleker i 1976 i Montréal. 

I 1977 feiret landet Elizabeth IIs 25 år på tronen, sølvjubileum.

1992 ble, ifølge henne selv i en tale i Londons Guildhall, et annus horribilis, da deres tre eldste barn ble separert fra sine respektive maker og Windsor Castle delvis brant ned.

I 2002 feiret hun 50 år på tronen, gulljubileum, i 2012 60 år, diamantjubileum og i 2022 70 år, platinajubileum.

Hun utnevnte Liz Truss til statsminister to dager før hun døde.

Sykdom og død
Den 8. september 2022 meddelte hoffet at dronningen var syk og trengte hvile. Nære familiemedlemmer reiste til hennes gods Balmoral Castle i Skottland, noe som vakte bekymring og internasjonal pressedekning.

Hoffet kunngjorde klokken 19.30 norsk tid at dronning Elizabeth II var avgått ved døden på ettermiddagen 8. september. BBC meldte dødsfallet klokken 19.33 norsk tid.

Ved dronningens død tok hennes privatsekretær kontakt med landets statsminister og statsoverhodene i de 54 statene i Samveldet av nasjoner og overbragte den kodede meldingen London Bridge is down. Denne beskjeden utløste London Bridge, et godt forberedt og planlagt program av handlinger og arrangementer, som kulminerte i en statsbegravelse med hovedseremoni i Westminster Abbey i London.

Utmerkelser 
Elizabeth ble i 1955 tildelt storkors med kjede av St. Olavs Orden.

Kongelige titler 

Verdighetstitler og Kongelige titler
 21. april 1926 - 11. desember 1936:  Hennes Kongelige Høyhet Prinsesse Elizabeth av York
 11. desember 1936 - 20. november 1947: Hennes Kongelige Høyhet Prinsesse Elizabeth av Storbritannia
 20. november 1947 - 6. februar 1952: Hennes Kongelige Høyhet Prinsesse Elizabeth, Hertuginne av Edinburgh
 6. februar 1952 - 8. september 2022: Hennes Majestet Dronningen

Som dronning 
 Antigua og Barbuda:
 Norsk: Elizabeth den annen, av Guds nåde dronning av Antigua og Barbuda og Hennes andre riker og territorier, overhode av samveldet.
 Engelsk: Elizabeth the Second, by the Grace of God Queen of Antigua and Barbuda and of Her other Realms and Territories, Head of the Commonwealth.

 Australia:
 Norsk: Elizabeth den Annen, av Guds Nåde Dronning av Australia og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of Australia and Her other Realms and Territories, Head of the Commonwealth.

 Bahamas:
 Norsk: Elizabeth den Annen, av Guds Nåde Dronning av Samveldet Bahamas og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of the Commonwealth of The Bahamas and of Her other Realms and Territories, Head of the Commonwealth

 Belize:
 Norsk: Elizabeth den Annen, av Guds Nåde Dronning av Belize og Hennes andre Riker og Territorier, Overhode av Samveldet.
 Engelsk: Elizabeth The Second, by the Grace of God Queen of Belize and of Her other Realms and Territories, Head of the Commonwealth.

 Canada:
 Norsk: Elizabeth den Annen, av Guds Nåde, av Det forente kongedømme, Canada og Hennes andre Riker og Territorier Dronning, Overhode av Samveldet, Forsvarer av Troen.
 Engelsk: Elizabeth the Second, by the Grace of God, of the United Kingdom, Canada and Her other Realms and Territories Queen, Head of the Commonwealth, Defender of the Faith.
 Fransk: Elizabeth Deux, par la grâce de Dieu, Reine du Royaume-Uni, du Canada et de ses autres royaumes et territoires, Chef du Commonwealth, Défenseur de la Foi.

 Grenada:
 Norsk: Elizabeth den Annen, av Guds Nåde Dronning av Det forente kongerike Storbritannia og Nord-Irland og av Grenada og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of the United Kingdom of Great Britain and Northern Ireland and of Grenada and Her other Realms and Territories, Head of the Commonwealth.

 Jamaica:
 Norsk: Elizabeth den Annen, av Guds Nåde, av Jamaica og Hennes andre Riker og Territorier Dronning, Overhode av Samveldet.
 Engelsk: Elizabeth the Second, by the Grace of God, of Jamaica and of Her other Realms and Territories Queen, Head of the Commonwealth.

 New Zealand:
 Norsk: Elizabeth den Annen, av Guds Nåde Dronning av New Zealand og Hennes andre Riker og Territorier, Overhode av Samveldet, Forsvarer av Troen.
 Engelsk: Elizabeth the Second, by the Grace of God Queen of New Zealand and of Her other Realms and Territories, Head of the Commonwealth, Defender of the Faith.

 Papua Ny-Guinea:
 Norsk: Elizabeth den Annen, Dronning av Papua Ny-Guinea og Hennes andre Riker og Territorier, Overhode av Samveldet.
 Engelsk: Elizabeth the Second, Queen of Papua New Guinea and of Her other Realms and Territories, Head of the Commonwealth.

 Saint Kitts og Nevis:
 Norsk: Elizabeth den Annen, av Guds Nåde Dronning av Saint Kitts og Nevis og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of Saint Kitts and Nevis and of Her other Realms and Territories, Head of the Commonwealth.

 Saint Lucia:
 Norsk: Elizabeth den Annen, av Guds Nåde Dronning av Saint Lucia og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of Saint Lucia and of Her other Realms and Territories, Head of the Commonwealth.

 Saint Vincent og Grenadinene:
 Norsk: Elizabeth den Annen, av Guds Nåde Dronning av Saint Vincent og Grenadinene og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of Saint Vincent and the Grenadines and of Her other Realms and Territories, Head of the Commonwealth.

 Salomonøyene:
 Norsk: Elizabeth den Annen, av Guds Nåde Dronning av Salomonøyene og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of the Solomon Islands and of Her other Realms and Territories, Head of the Commonwealth.

 Tuvalu:
 Norsk: Elizabeth den Annen, av Guds Nåde Dronning av Tuvalu og Hennes andre Riker og Territorier, Overhode av Samveldet.
 Engelsk: Elizabeth the Second, by the Grace of God Queen of Tuvalu and of Her other Realms and Territories, Head of the Commonwealth.

 Det forente kongerike Storbritannia og Nord-Irland:
 Norsk: Elizabeth den Annen, av Guds Nåde, av Det forente kongerike Storbritannia og Nord-Irland og Hennes andre Riker og Territorier Dronning, Overhode av Samveldet, Forsvarer av Troen.
 Engelsk: Elizabeth the Second, by the Grace of God, of the United Kingdom of Great Britain and Northern Ireland and of Her other Realms and Territories Queen, Head of the Commonwealth, Defender of the Faith.
 Latin: Elizabeth II, Dei Gratia Britanniarum Regnorumque Suorum Ceterorum Regina, Consortionis Populorum Princeps, Fidei Defensor.

Stamtavle

Fotnoter

Referanser

Litteratur

Eksterne lenker 
 
 
 
 
 

Britiske monarker
Huset Windsor
Familien Mountbatten-Windsor
Huset Sachsen-Coburg-Gotha
Storkors med kjede av St. Olavs Orden
Personer fra London
Den hvite ørns orden
Order of the Nile
Bilmekanikere